Կանգառ չորրորդ՝ «Barcelo Tiran» հյուրանոց: Ամենաաշխույժ հյուրանոցներից մեկն է, որտեղ երկօրյա կեցության ընթացքում լրագրողական թիմը բազմաթիվ մրցույթների մասնակցեց ու բոլորից հաղթանակած դուրս եկավ: Այստեղ յուրաքանչյուր երեկո կազմակերպվում են բավականին հետաքրքիր ծրագրեր ու միջոցառումներ: Հյուրանոցում ծանոթացանք (օր 5) Սանկտ Պետերբուրգից պայմանագրային աշխատանքի եկած անիմատոր Անյայի հետ, ով մեզ պատմեց, որ նախքան այդտեղ գալը գործուղվել էր աշխատելու Հուրգադայում, բայց այդտեղ իրեն շատ ավելի լավ է զգում: Անձնակազմը եւ ղեկավարները շատ բարեհամբույր են: Իր աշխատանքը 3 ամսով է, իսկ պայմանագրի լրանալուց հետո ինքը կարող է ընտրել՝ մնալ այդտեղ, թե՝ ոչ: Անյան նշեց նաեւ, որ աշխատանքը բավականին շատ է, եւ ինքը դեռ չի հասցրել վայելել քաղաքի գեղեցկությունը, բայց երբ պայմանագիրը ավարտվի, իրեն տրամադրվելու է 15 օր՝ հենց «Barcelo Tiran» հյուրանոցում իր հանգիստը կազմակերպելու համար: